กยท. มอบหุ่นยางพาราฝึกการช่วยฟื้นคืนชีพ (CPR) ราคาถูกกว่านำเข้า ช่วยชาวสวนยางพารา
นายศานติ พันธุ์มณี ผู้อำนวยการการยางแห่งประเทศไทยจังหวัดยะลา พร้อมคณะ มอบหุ่นยางพาราฝึกการช่วยฟื้นคืนชีพ (CPR) ภายใต้โครงการ “นวัตกรรมยางพาราเพื่อสังคม”  จำนวน 3 ตัว ณ โรงพยาบาลกรงปินัง อำเภอกรงปินัง จังหวัดยะลา ให้แก่บุคลากรทางการแพทย์  เพื่อฝึกช่วยการฟื้นคืนชีพ (CPR : Cardiopulmonary Resuscitation) ในการส่งเสริมให้ประชาชนมีความรู้เรื่องวิธีการทำ CPR ที่ถูกต้อง สามารถช่วยเหลือผู้อื่นต่อไปได้อย่างมีประสิทธิภาพ โดยเฉพาะหากเกิดเหตุการณ์ฉุกเฉินเฉพาะหน้าจะสามารถช่วยชีวิตคนในนาทีสำคัญนั้นสำเร็จได้ เป็นประโยชน์ที่ไม่สามารถประเมินค่าได้ ผู้อำนวยการการยางแห่งประเทศไทยจังหวัดยะลา กล่าวว่า  จุดประสงค์การมอบหุ่นยางพารา เพื่อใช้ฝึกปฐมพยาบาลช่วยชีวิตขั้นพื้นฐาน (CPR) อย่างถูกวิธีให้แก่บุคลากรทางการแพทย์และประชาชนทั่วไป สามารถช่วยเหลือผู้ป่วยฉุกเฉินวิกฤตให้มีอัตราการรอดชีวิตสูงขึ้น อีกทั้งยังส่งเสริมการใช้ยางพาราในประเทศและเพิ่มคุณภาพชีวิตที่ดีให้สังคมไทยได้อีกด้วยการยางแห่งประเทศไทย ผลิตหุ่นยางพาราฝึกการช่วยฟื้นคืนชีพ (CPR) โดยใช้วัตถุดิบน้ำยางพาราธรรมชาติ 100% ของสถาบันเกษตรกรมาแปรรูปผลิตเป็นหุ่น มีลักษณะเด่นคือ รูปร่าง  สรีระ ความยืดหยุ่นและผิวสัมผัสคล้ายร่างกายมนุษย์ทุกประการ ราคาถูกกว่าหุ่นฝึกที่นำเข้าจากต่างประเทศหลายเท่าตัว อายุการใช้งานยาวนาน ผู้ฝึกที่ได้ทำ CPR กับหุ่นเสมือนจริงนี้จะเกิดความชำนาญมากกว่า ถือเป็นนวัตกรรมการแปรรูปผลิตภัณฑ์ยางพารา ควบคู่การส่งเสริมให้แปรรูปยางพาราเป็นผลิตภัณฑ์ประเภทต่างๆ เพื่อเพิ่มมูลค่ายาง ตลอดจนเพิ่มปริมาณการใช้ยางภายในประเทศ